31998L0011
L 071/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 98/11/ЕО НА КОМИСИЯТА
от 27 януари 1998 година
за прилагане на Директива 92/75/ЕИО на Съвета относно енергийно етикетиране на домакински осветителни тела
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/75/ЕИО на Съвета от 22 септември 1992 г. относно обозначаване консумацията на енергия и на други ресурси на домакинските електроуреди, съобразно с нивото им на консумация на електричество и енергия от други източници (1), и по-специално членове 9 и 12 от нея,
като има предвид, че по смисъла на Директива 92/75/ЕИО, Комисията е задължена да приема директиви по прилагането по отношение на домакинските електроуреди, включително и осветителните тела (лампи);
като има предвид, че електроенергията, консумирана от осветителни тела представлява значителна част от потреблението на електроенергия в Общността, както и факта, че съществува възможност за значително редуциране на изразходваната от тези уреди електроенергия;
като има предвид, че Общността, потвърждавайки своя интерес от въвеждането на международна система за стандартизация, позволяваща налагането на стандарти, които да бъдат използвани от всички партньори при международни сделки и да отговарят на изискванията на наложената в Общността политика, приканва европейските организации по стандартизация да продължат да продължат сътрудничество си в рамките на международните организации по стандартизация;
като има предвид, че Европейският комитет по стандартизация (CEN) и Европейският комитет за стандартизация в електротехниката (Cenelec) са компетентните органи, които приемат хармонизирани стандарти в съответствие с общите указания за сътрудничество между Комисията и тези два органа, подписани на 13 ноември 1984 г.; като има предвид, че по смисъла на настоящата директива за хармонизиран стандарт се счита техническата спецификация (европейски стандарт или документ за хармонизация), приета от Cenelec, на основание издадени от Комисията указания съобразно текстовете на Директива 83/189/ЕИО на Съвета от 28 март 1983 г., въвеждаща процедури за предоставяне на информация в областта на техническите стандарти и тяхното регулиране (2), изменен с Решение 96/139/ЕО на Комисията (3), и на основание на тези общи указания;
като има предвид, че очертаните в настоящата директива мерки са в съответствие със становището на комитета съгласно член 10 от Директива 92/75/ЕИО,
ПРИЕ НАСТОЯЩАТА ДИРЕКТИВА:
Член 1
1. Настоящата директива регламентира домакинските осветителни тела, захранвани от основната електрическа мрежа (лампи с нажежаеми жички и интегрирани компактни флуоресцентни лампи), както и флуоресцентни лампи за домакински нужди (включително линейни, както и некомпактни флуоресцентни лампи), дори и когато те се продават за недомакинска употреба.
В случаите, когато даден уред може да бъде купен на части от крайния потребител, за целите на настоящата директива се приема, че „осветително тяло“ е частта/частите, които излъчват светлина.
2. Следните осветителни тела са извън обхвата на настоящата директива:
a)
луминесцентни лампи с излъчване по-голямо от 6 500 лумена;
б)
тела с входна мощност по-малка от 4 W;
в)
рефлекторни лампи;
г)
пуснатите в продажба осветителни тела, черпещи енергия от алтернативни източници, например батерии;
д)
пуснатите в продажба такива, излъчващи светлина във видимата част на спектъра (400 до 800 nm);
е)
лампи, продавани като част от продукти, чиято основна функция не е осветителната. В случаите, когато лампите се продават, отдават под наем или продават на лизинг, или пък се предлагат отделно, например като резервни части, те се включват в набора от тела, регламентиран от настоящата директива.
3. За осветителните тела по параграф 2 се изготвят етикети и фишове в съответствие с настоящата директива, единствено в случаите, когато за тези видове осветителни тела са приети хармонизирани стандарти за измерване в съответствие с параграф 4.
4. Изискуемата по настоящата директива информация се предоставя в съответствие с хармонизираните стандарти, чиито номера са публикувани в Официален вестник на Европейските общности и на които съответните национални стандарти на държавите-членки се позовават.
5. Хармонизираните стандарти по параграф 4 се съставят по заповед на Комисията в съответствие с Директива 83/189/ЕИО.
6. Термините, използвани в настоящата директива имат идентично значение с използваните в Директива 92/75/ЕИО, с изключение на случаите, когато контекстът налага различно тълкуване.
Член 2
1. Техническата документация по член 2, параграф 3 от Директива 92/75/ЕИО включва:
a)
име, търговска марка и адрес на доставчика;
б)
общо описание на осветителното тяло, съдържащо достатъчна информация за неговата идентификация;
в)
информация, включително и схеми, когато това е необходимо, за други основни характеристики на модела и в частност тези елементи, които оказват значително влияние върху консумацията на електроенергия;
г)
отчети с резултати от проведени замервания на модела, съгласно с тестовите процедури по хармонизираните стандарти, на които се позовава член 1, параграф 4;
д)
инструкции за ползване, при необходимост.
2. Етикетът по член 2, параграф 1 на Директива 92/75/ЕИО се оформя в съответствие с приложение I към настоящата директива. Етикетът се поставя, отпечатва се или се прикрепя на всяка индивидуална опаковка на осветителните тела. Забранено е отпечатването или поставянето на друга маркировка върху опаковката на лампата, когато тя да закриват по някакъв начин етикета. В приложение I е показано как може да бъде поставен етикетът, ако размерът на опаковката е прекалено малък.
3. Фишът по член 2, параграф 1 на Директива 92/75/ЕИО е съобразен със спецификациите на приложение II към настоящата директива.
4. При условията посочени в член 5 от Директива 92/75/ЕИО и в случаите, когато офертите за продажба, отдаване под наем или закупуване на лизинг са под формата на печатни материали, например каталози, тези материали включват цялата информация по приложение III към настоящата директива.
5. Класът енергийна ефективност на осветителното тяло, посочен на етикета или фиша, се определя в приложение IV.
Член 3
Държавите-членки взимат всички необходими мерки, за да се убедят, че доставчиците и търговците, действащи на тяхната територия, изпълняват задълженията си по смисъла на настоящата директива.
Член 4
1. Държавите-членки приемат законовите, подзаконовите и административните разпоредби, необходими за да се съобразят с настоящата директива не по-късно от 15 юни 1999 г. Те незабавно уведомяват Комисията за тези мерки. Те прилагат разпоредбите от 1 юли 1999 г.
Все пак, до 31 декември 2000 г. държавите-членки разрешават:
-
предлагането на пазара, търговията и/или излагането на продукти, и
-
разпространението на брошури за продукта по член 3, параграф 2 от Директива 92/75/ ЕИО, както и на печатни материали посочени в член 2, параграф 4 от настоящата директива,
които не са приведени в съответствие с изискванията на настоящата директива.
Когато държавите-членки приемат разпоредбите, посочени в първа алинея, последните съдържат позоваване на настоящата директива или то се извършва при официалното им публикуване. Редът и условията на позоваване се определят от държавите-членки.
2. Държавите-членки съобщават на Комисията текстовете на разпоредбите от националното законодателство, които те приемат в областта, уредена с настоящата директива.
Член 5
Настоящата директива влиза в сила на двадесетия ден след публикуването ѝ в Официален вестник на Европейските общности.
Член 6
Адресати на настоящата директива са държавите-членки.
Съставено в Брюксел на 27 януари 1998 година.